paragraph_text: GUW plijene urnebesnim smislom za humor, sklonošću parodiji, narativnošću, miješanjem jezika, registara i žanrova. Njihove se melodije kreću u neočekivanim pravcima uz nagle promjene ritmova ili začudne kombinacije. Za sastav su pisali i autori Drago Orlić, Milan Rakovac, Budimir Žižović, Bojan Žižović, Branko Lučić i Marko Vojnić. Svoj prvi veći uspjeh GUW je postigao 1986. uglazbivši pjesmu "Addio Pola" Daniela Načinovića. Valja još istaknuti pjesme "Mens sana in malvasia istriana", portrete "Điđi Anarhišta" i "Nikoleto - prvi istrijanski traveštit", zabranjivanu "Turbo cattolico, peste balcanica", snimljenu s KUD Idijotima te reminiscencije "Česta ud mora" i "Rock in Pula all'Uljanik dancing" i dr. GUW su najjači kad opisuju sjećanja na neka prošla vremena, ratne nedaće, žaljenje za Austrijom i Pulom kao carskom lukom. S druge strane, snažna je i karnevalska, vitalistička strana koja veliča seksualnost, vino i opijenost Mediteranom koja nadilazi ponekad tragične trenutke iz istarske povijesti. Svoje najvažnije suradnje Franci i GUW imali su s KUD Idijotima, s kojima ih veže i zajednički album Istra ti materina te s autorima iz književnog pokreta FAK s kojima je objavio Merack za FAK.